Jedit

Jediritarit (engl. Jedi Knights) ovat elokuvaohjaaja George Lucasin Tähtien sota -elokuvissa esiintyvän jediritarijärjestön jäseniä.

Jeditemppeli

5 000 vuotta ennen galaktisen sisällissodan alkua Galaktinen tasavalta päätti luovuttaa jediritarikunnalle Coruscantissa sijaitsevan maa-alueen. Jedit rakensivat maa-alueelle pienen koulutuskeskuksen, jota sittemmin laajennettiin lukemattomia kertoja. Ensimmäiseksi rakennettiin zikkuratin muotoinen linnoitus, jonka päälle sittemmin pystytettiin temppelin viisi tornia. Jeditemppelistä tuli jediritarikunnan päämaja, kun sithlordi Exar Kunin johtamat joukot tuhosivat jedien muinaisen päämajan Ossus-planeetalla. Seuraavien vuosituhansien aikana temppeliin rakennettiin muiden muassa jedineuvoston kammio sekä jediarkistot. Ruusanin taistelun jälkeen jedit sulkivat kaikilla muilla planeetoilla sijainneet koulutuskeskuksensa, ja keskittivät toimintansa Coruscantin jeditemppeliin.
Sithin kostossa ylikansleri Palpatine — todellisuudessa sithlordi Darth Sidious — lähetti uuden oppipoikansa Darth Vaderin ja 501. legioonan valloittamaan jeditemppelin. Vaderin johdolla kloonisotilaat marssivat temppeliin ja hyökkäsivät siellä oleskelleiden jedien kimppuun. Taistelun aikana Vader surmasi lukemattomia jedejä — kuten Cin Dralligin ja Jocasta Nun — ja 501. legioonan joukot miehittivät temppelin. Imperiumi käynnisti temppelin hätäkutsusignaalin lähettimen houkutellakseen jedejä ansaan. Jedimestarit Yoda ja Obi-Wan Kenobi kuitenkin saapuivat temppeliin, tappoivat sitä miehittäneet kloonisotilaat ja deaktivoivat hätäkutsusignaalin lähettimen. Kenobi ohjelmoi signaalin varoittamaan käskystä 66 selviytyneitä jedejä saapumasta temppeliin.
Jeditemppelin rauniot pysyivät koskemattomina koko galaktisen sisällissodan ajan. Luultavasti keisari Palpatine jätti sen muistomerkiksi jediritarikunnan tuhosta. Jedin paluun DVD-julkaisussa jeditemppelin voi nähdä taustalla kohtauksessa, jossa Coruscantissa juhlitaan Imperiumin häviötä ja keisarin kuolemaa. Temppelin lopullinen kohtalo on kuitenkin epäselvä, mutta sen uskotaan tuhoutuneen taistelussa, jossa Uusi tasavalta kaappasi Coruscantin Ysanne Isardin johtamilta keisarillisilta joukoilta. New Jedi Order -kirjasarjaan kuuluvassa teoksessa Enemy Lines II: Rebel Stand — joka sijoittuu 27 vuotta Yavinin taistelun jälkeen — Luke Skywalker kohtaa yuuzhan vongien valloittamassa Coruscantissa pimeälle puolelle langenneen jedin lordi Nyaxin eli Irek Ismarenin jeditemppelin raunioista. 
Troy Denningin kirjoittaman Dark Nest Trilogy -kirjasarjan mukaan Galaktinen liittouma rakensi jedeille uuden jeditemppelin Coruscantiin 35 Yavinin taistelun jälkeen.

Jedismi

Jedismi on todellinen elämänkatsomus tai uusi uskonnollinen liike, joka perustuu jedien hallitsemaan Voimaan. Jedismissä on piirteitä monista suurista maailmanuskonnoista ja sen kannattajiksi on ilmoittautunut satoja tuhansia ihmisiä, joista tosin vain pieni osa on uskonnon todellisia harjoittajia.

Jediakatemia

Jediakatemia on käsite George Lucasin luomassa Tähtien sota -universumissa. Jediakatemia oli uuden tasavallan jedien koulutuspaikka. Se sijaitsi Yavinin neljännessä eli metsäkuussa, josta käsin Kapinaliitto oli aiemmin ottanut ensimmäisen suuren voittonsa Imperiumista tuhoamalla Kuolemantähden. Jediakatemian perusti Luke Skywalker ja hän kutsuu sitä jedi prakseumiksi.